KOMMISSIONENS FORORDNING (EF) Nr. 1730/98 af 4. august 1998 om salg til destillationsvirksomheder og foderfremstillingsvirksomheder til forudfastsatte priser af uforarbejdede tørrede figner fra 1997-høsten, som opbevares af det græske oplagringsorgan

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2201/96 af 28. oktober 1996 om den fælles markedsordning for forarbejdede frugter og grøntsager (1), ændret ved forordning (EF) nr. 2199/97 (2), særlig artikel 9, stk. 8, og

ud fra følgende betragtninger:

I artikel 9, stk. 3, andet afsnit, i forordning (EF) nr. 2201/96 er det fastsat, at der kan træffes særforanstaltninger for produkter, som ikke kan afsættes på normale betingelser; de ca. 111 tons uforarbejdede tørrede figner, der opbevares af de græske oplagringsorganer, kan ikke sælges på normale betingelser, da de ikke længere er egnet til konsum; i henhold til artikel 6, stk. 2, i Kommissionens forordning (EØF) nr. 626/85 af 12. marts 1985 om oplagringsorganernes opkøb, salg og oplagring af uforarbejdede tørrede druer og figner (3), senest ændret ved forordning (EF) nr. 1437/97 (4), bør de sælges til særlige anvendelsesformål;

der findes i øjeblikket afsætningsmuligheder for uforarbejdede tørrede figner, der er uegnede til konsum, i alkoholfremstillingssektoren og i foderfremstillingssektoren; de produkter, der opbevares hos det græske oplagringsorgan, bør sælges til disse sektorer; i betragtning af de begrænsede mængder, der skal sælges, og de særlige markeder, de er beregnet for, vil det være mest hensigtsmæssigt at sælge produktet til forudfastsatte priser;

salgsprisen vil i begge tilfælde være den samme, idet vilkårene for adgang til de to markeder er ens; den særlige sikkerhed, der er omhandlet i artikel 9, stk. 3, andet afsnit, i forordning (EF) nr. 2201/96, bør fastsættes på grundlag af forskellen mellem den normale markedspris for tørrede figner og den salgspris, der fastsættes ved nærværende forordning;

der er ved Kommissionens forordning (EØF) nr. 1707/85 af 21. juni 1985 om oplagringsorganernes salg af uforarbejdede tørrede figner til fremstilling af alkohol (5) fastlagt bestemmelser for salg af uforarbejdede tørrede figner til destillationsvirksomheder; for at lette kontrollen med, at figner til foderfremstilling anvendes som fastsat, er det nødvendigt at definere det færdige produkt, der skal fremstilles, at fastsætte en produktionsfrist samt at kræve, at producenten forpligter sig til at anvende de pågældende produkter til foderfremstilling;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Produkter Forarbejdet på Basis af Frugt og Grøntsager -

UDSTEDT FØLGENDE FORORDNING:

Artikel 1

1. Det græske oplagringsorgan, sælger efter bestemmelserne i forordning (EØF) nr. 626/85, afsnit III, og i nærværende forordning de mængder uforarbejdede tørrede figner fra 1997-høsten, som de opbevarer, til destillationsvirksomheder og foderfremstillingsvirksomheder til en pris, der fastsættes til 4 ECU/100 kg netto.

2. Den særlige sikkerhed, der er omhandlet i artikel 9, stk. 3, andet afsnit, i forordning (EF) nr. 2201/96, fastsættes til 15 ECU/100 kg netto.

Artikel 2

1. Ansøgninger om køb indsendes til det græske oplagringsorgan Sykiki på hovedkontoret for YDAGEP, Acharnon Street 241, Athen, Grækenland, for produkter, som dette organ ligger inde med.

2. Oplysninger om mængder og oplagringssteder for produkterne kan fås ved henvendelse til det græske oplagringsorgan Sykiki, Kritis Street 13, Kalamata, Grækenland.

Artikel 3

Bestemmelserne i forordning (EØF) nr. 1707/85 anvendes på salg af uforarbejdede tørrede figner til destillationsvirksomhederne.

Artikel 4

1. Uforarbejdede tørrede figner, der sælges til foderfremstillingsvirksomheder, anvendes til fremstilling af produkter under KN-kode 2309.

2. Fremstillingen skal være afsluttet senest 90 dage efter godkendelse af den ansøgning om køb, der er omhandlet i artikel 8, stk. 2, i forordning (EØF) nr. 626/85.

3. Bortset fra de oplysninger, der nævnes i artikel 7, stk. 2, i forordning (EØF) nr. 626/85, indeholder købsansøgningen en erklæring, hvorved ansøgeren forpligter sig til at anvende de tørrede figner til fremstilling af de produkter, der er nævnt i stk. 1.

Artikel 5

Medlemsstaterne anvender fysisk kontrol og dokumentkontrol for at sikre sig, at de produkter, der sælges efter denne forordning, anvendes som fastsat.

Artikel 6

Medlemsstaterne træffer de nødvendige foranstaltninger til at sikre, at de berørte virksomheder har lige adgang til de produktmængder, der udbydes til salg.

Artikel 7

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 4. august 1998.

På Kommissionens vegne

Monika WULF-MATHIES

Medlem af Kommissionen

(1) EFT L 297 af 21. 11. 1996, s. 29.

(2) EFT L 303 af 6. 11. 1997, s. 1.

(3) EFT L 72 af 13. 3. 1985, s. 7.

(4) EFT L 196 af 24. 7. 1997, s. 62.

(5) EFT L 163 af 22. 6. 1985, s. 38.